SKRIFTLIG FORESPØRGSEL E-1896/99

af Raffaele Costa (PPE-DE) til Kommissionen

(29. oktober 1999)

Om: Ungdom for Europa-programmet

Kan Kommissionen oplyse, hvilke organer (offentlige eller private), institutioner, selskaber, andelsvirksomheder og personer der er blevet tildelt hvilke beløb eller bidrag (herunder udbetalinger, hvad enten de allerede er foretaget eller ej), for så vidt angår Ungdom for Europa-programmet om inddragelse af de unge i den europæiske opbygning (1995-1999) (budget 126 mio. svarende til ca. 244 mia. lire).

Står det klart, hvad beløbene rent faktisk er blevet brugt til, og om initiativerne har været en succes?

Svar afgivet på Kommissionens vegne af Viviane Reding

(9. november 1999)

En oversigt (efter projekter) over de organer, der har modtaget støttet inden for rammerne af programmet Ungdom for Europa siden 1995, sendes direkte til det ærede medlem og til Parlamentets Generalsekretariat. På grund af den høje grad af decentralisering af forvaltningen, som er et karakteristisk træk ved dette program, går der en vis tid mellem udvælgelsen af projekter, deres gennemførelse, deres finansiering og derfor også oversendelsen af de fuldstændige data til Kommissionen. Listen er derfor ikke udtømmende, men den er dog repræsentativ for alle de projekter, der har givet mere end 200 000 unge mulighed for at nyde godt af programmet siden 1995.

Projekter, der modtager støtte, udvælges enten på det centrale eller på det decentrale plan alt efter deres karakter af bedømmelsesudvalg bestående af eksperter, som i særlig grad kontrollerer, i hvilken udstrækning ansøgningerne herunder også budgetmæssigt set passer til programmets formål. De nationale agenturer spiller en central rolle på forskellige stadier af gennemførelsen (udvælgelse, analyse af rapporterne, kontakter med modtagerne, m.m.) og har deres eget kontrolsystem. I øvrigt er programmet Ungdom for Europa underkastet de obligatoriske kontrolprocedurer i Kommissionen. Ethvert udvalgt projekt indgår således både på det centrale og på det decentrale plan i en kontrakt, som fastsætter reglerne for brugen af Fællesskabets støtte til modtageren. I henhold til denne kontrakt forpligter modtageren sig til senest to måneder efter kontraktperioden at forelægge enten det nationale agentur eller Kommissionen en endelig rapport, som omfatter en beskrivelse af de forskellige foranstaltninger, der skal gennemføres inden for rammerne af projektet, ledsaget af en endelig afregning for samtlige udgifter til projektet, som modtageren skal udarbejde. Et forskud på 80 % udbetales senest 30 dage efter modtagelsen af den behørigt underskrevne kontrakt. Den resterende saldo udbetales senest 60 dage efter modtagelsen og godkendelsen af den endelige rapport i det nationale agentur eller i Kommissionen. Det nationale agentur hhv. Kommissionen forbeholder sig ret til at nægte at udbetale enhver saldo, hvis denne rapport ikke indsendes til tiden, eller hvis den skønnes at være ufuldkommen. I tilfælde af, at det endelige beløb til udbetaling efter godkendelsen af denne rapport skulle være lavere end det allerede udbetalte forskud, skal modtageren tilbagebetale det beløb, der var udbetalt for meget som følge af den første ansøgning.

I spørgsmålet om opfølgning og kontrol fastsætter kontrakten, at modtageren til det nationale agentur eller til Kommissionen skal indsende alle informationer om gennemførelsen af de projekter, kontrakten dækker, såfremt det ønskes, ligesom modtageren skal træffe alle nødvendige foranstaltninger for at muliggøre besøg fra det nationale agentur, Kommissionen eller Revisionsretten med henblik på opfølgning, kontrol og revision (sagsakter, regnskaber). En sådan kontrol og revision kan foretages på stedet og består i en gennemgang af de samlede regnskaber og bilag vedrørende de forskellige partnere eller projekter, der indgår kontrakten. Med henblik herpå skal alle bilag opbevares i fem år efter udbetalingen til et projekt og dets afslutning.

De nationale agenturer undertegner ligeledes en kontrakt med Kommissionen vedrørende den finansielle støtte, de skal forvalte på det nationale plan. En sådan kontrakt fastsætter de samme vilkår for opfølgning og kontrol som kontrakterne med modtageren. I en sådan kontrakt forpligter det nationale agentur sig til at aflægge regnskab for Kommissionen for brugen af de fællesskabsmidler, kontrakten omfatter. Med henblik herpå skal agenturet for hver enkelt foranstaltning indsende midtvejs- og endelige regnskaber og statistikker til Kommissionen.

Foruden den kontrol, hvert enkelt nationalt agentur gennemfører inden for rammerne af de decentrale projekter, kan Kommissionens eller Revisionsrettens tjenestegrene med ansvar for finanser og budget bestemme sig til at gennemføre en kontrol på grundlag af repræsentative stikprøver. Også de nationale agenturer skal stå til rådighed for kontrolbesøg. Endelig gennemfører eksterne firmaer for Kommissionens regning en evaluering af programmets gennemførelse. En midtvejsevaluering af programmet blev offentliggjort den 6. februar 1998(1), og en indkaldelse af bud på den endelige evaluering er i gang i øjeblikket.

Inden for rammerne af det nye ungdomsprogram, som er ved at blive forhandlet, har Kommissionen planlagt en ny, styrket ordning for forvaltning og evaluering, som i høj grad er inspireret af henstillingerne i vejledningen om støtte, og som skulle muliggøre en opfølgning under forløbet af projekterne, også på det decentrale plan. At der findes et konsolideret program går således i spand med udarbejdelsen af et edb-system, der gør det muligt at omgruppere programmets forskellige foranstaltninger på grundlag af de erfaringer, der er indhøstet siden etableringen af programmet Ungdom for Europa. Dette vil betyde et stort skridt fremad i forvaltningen og en endnu mere effektiv kontrol af fællesskabsmidlernes anvendelse.

(1) KOM(98) 52 endelig udg.